《满庭芳 继重阳韵藏头》
金朝·马钰

感重阳，然下访，是得悟黄粱。精麦髓，弟子谨供当。

上田田难种，恳告、神怎飞扬。仙道，初心善，无刺亦无芒。

而无死寿，珠能语，句句难忘。怀真实宝，肯换圭璋。

内金花自绽，知得、别是清香。常谨，谈妙用，不久性芬芳。

作者简介：凤翔扶风人，徙居登州宁海，字元宝，号丹阳子。初名从义，字宜甫。海陵王贞元间进士。世宗大定中遇重阳子王哲，从其学道术，与妻孙不二同时出家。后游莱阳，入游仙宫。相传妻孙氏与钰先后仙去。赐号丹阳顺化真人、抱一无为真人、抱一无为普化真君等。